Nnake Moaferika. Pelo ya me e mo lefatsheng la dithota, lefatshe la madiba, lefatshe la dithaba, lefatshe la dibaka, la dinoka di emang sesiti, lefatshe la dikaka, lefatshe la ditlhare tse ditala ngwaga otlhe, lefatshe la ditšhese, lefatshe la mawatle a magolo. Lefatshe la ditlha di fetogang jaaka leobu, ditlha tse di tlhalosang lefatshe la borraetsho mogolo.
Mmele wa me o sule dikgapetla ka ntata ya mariga matala, o bolailwe ke semathana se se wang leratharatha, se tswang godimo legodimong. Semathana se simolotse go gakologa, se gakolosa ke bothito jwa letsatsi la Aferika, Aferika lefatshe la letsatsi. Dikgadima di simolotse go duma; di lela go laletsa medupe pula e namagadi. Matlakadibe a tla a sa lalediwa, ga benya ga thunya, ga ba ga utlwala mogosi, mogosi wa letshogo le tsholofelo.
Go utlwala monko o o monate wa tlhago, ke monko wa ditšhese le dithunya, baagi ba naga ya Afrika.. Dithaba tse di goletseng godimo tsa Maluti, di itogile semelemethe, metsi a mmala wa sebilo a Lekoa, Igqili gammogo le Thugela, metlhaba ya sekaka sa Kgalagadi, tsotlhe di tshwana le boidididi jwa batho mo seraleng sa tlhago; serala se mo go sona re diragatsang tiro tsa bosilo, tiro tsa metshameko ya letsatsi .
Ka nako dingwe, fa ke tsenwe ke letshogo, ke utlwa ke akabala, gore ke ipitse Moaferika; go itekanya le tilodi digaga kgotsa tshetla ya dipoa, tlou ya mmadisanyane kgotsa tshepe ya naga, rintlha wa phiri kgotsa mokwepa o montsho le fa e le monang o o hupileng botlhoko. Fela botho bo teng gotlhe, selebego sa naga ya borraetshomogolo, ga go ope yo o ka nkganetsang fa ke re – Nna ke Moaferika!